ΓΡΑΠΤΗ ΕΡΩΤΗΣΗ E-3721/97 υποβολή: Bryan Cassidy (PPE) προς την Επιτροπή (21 Νοεμβρίου 1997)

Θέμα: Πρόοδος σε ό,τι αφορά τα οικοδομικά υλικά στην ενιαία αγορά

Σε προηγούμενη ερώτησή μου (αριθ. Ε-3170/96) ((EE C 105 της 03.04.1997, σελ. 62 )), ζητούσα από την Επιτροπή να με πληροφορήσει για την πρόοδο που έχει συντελεσθεί σε ό,τι αφορά την ανάπτυξη μεθόδων δοκιμής οικοδομικών υλικών στην Ενιαία Αγορά 7 πληροφορούμαι τώρα ότι επίκειται η λήψη αποφάσεως για την επιλογή της μεθόδου δοκιμής.

Με βάση πρόσφατα στοιχεία σχετικά με μερικές μεγάλες πυρκαγιές στην Ευρώπη, θα ήθελα να με διαβεβαιώσει η Επιτροπή ότι η μέθοδος που θα επιλεγεί θα καλύπτει όλες τις σημαντικές παραμέτρους, συμπεριλαμβανομένης της έκλυσης καπνού που είναι μια από τις κύριες αιτίες θανάτων κατά τις πυρκαγιές.

Εξ όσων γνωρίζω, υπάρχει ήδη, και εφαρμόζεται σε ορισμένα κράτη μέλη, σχετικό διεθνές πρότυπο, το ISO 9705. Και δεδομένου ότι η ελευθερία του εμπορίου, και εκτός των ορίων της Ενιαίας Αγοράς, είναι θέμα εξαιρετικά μεγάλης σημασίας για τις ευρωπαϊκές επιχειρήσεις, θα ήθελα να συστίσω στην Επιτροπή να φροντίσει ώστε να επιλεγεί το πρότυπο αυτό, ή κάποιο ευρωπαϊκό πρότυπο ισοδύναμο προς το ISO 9706.

Η αρχή της επικουρικότητας πρέπει βέβαια να τηρείται όπου αυτό είναι δυνατόν, αλλά όταν πρόκειται για τη ζωή των ευρωπαίων πολιτών είναι επίσης άκρως σημαντικό να εξασφαλίζεται ότι οι βασικοί κανόνες σε ό,τι αφορά τη διαφοροποίηση των υλικών εφαρμόζονται σε όλα τα κράτη μέλη, και ότι καλύπτουν όλες τις πτυχές των πιθανών κινδύνων που εμπεριέχουν τα υλικά αυτά. Θα ήθελα από την Επιτροπή να επιβεβαιώσει ότι αυτός θα είναι ο γνώμονας για την απόφαση που θα ληφθεί σχετικά με τις μεθόδους δοκιμής και τα πρότυπα στον τομέα των οικοδομικών υλικών.

Απάντηση του κ. Bangemann εξ ονόματος της Επιτροπής (8 Ιανουαρίου 1998)

Με την απόφαση 94/611/ΕΚ της 9ης Σεπτεμβρίου 1994 ((EE L 241 της 16.9.1994 )) για την εφαρμογή του άρθρου 20 της οδηγίας 89/106/ΕΟΚ της 21ης Δεκεμβρίου 1988 σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν τα κατασκευαστικά προϊόντα ((EE L 40 της 11.2.1989 )), η Επιτροπή καθόρισε πέντε από τις έξι μεθόδους δοκιμής που επιβάλλεται να χρησιμοποιούνται για ταξινόμηση των κατασκευαστικών προϊόντων όσον αφορά την αντίδρασή τους στο πυρ. Για την έκτη δοκιμή, ήτοι η δοκιμή «μεμονωμένης καύσης αντικειμένου», για τα προϊόντα εκτός των δαπέδων, ήταν απαραίτητες περαιτέρω έρευνες.

Κατόπιν της ολοκλήρωσης του πειραματικού προγράμματος στο οποίο συμμετείχαν δεκαπέντε ευρωπαϊκά εργαστήρια έκαστο των οποίων ανέλαβε να ελέγξει τριάντα κατασκευαστικά προϊόντα τρεις φορές, η Επιτροπή ζήτησε τη γνώμη των κρατών μελών σχετικά τη μέθοδο δοκιμής «καύση μεμονωμένου αντικειμένου» κατά τη συνεδρίαση της μόνιμης επιτροπής για τις κατασκευές στις 2 και 3 Δεκεμβρίου 1997. Οι αρμόδιοι φορείς κανονικής ρύθμισης και πυρασφαλείας σε εθνικό επίπεδο από όλα τα κράτη μέλη είχαν ήδη πλήρως συμμετάσχει στην ανάπτυξη της συγκεκριμένης μεθόδου δοκιμής. Η μόνιμη επιτροπή εξέφρασε θετική γνώμη σχετικά με την έγκριση αυτής της μεθόδου δοκιμής, με ειδική πλειοψηφία (δεκατρία κράτη μέλη υπέρ, ένα κατά και μία αποχή). Η μόνιμη επιτροπή συμφώνησε επίσης να αναθέσει εντολή ανάπτυξης ευρωπαϊκού προτύπου για τη μέθοδο δοκιμής στην CEN (Ευρωπαϊκή Επιτροπή Τυποποίησης).

Η Επιτροπή θα επιθυμούσε να τονίσει ότι όλες οι παράμετροι πυρός που προβλέπει η οδηγία 94/611/ΕΚ, συμπεριλαμβανομένης της παραγωγής καπνού, έχουν ληφθεί υπόψη, η τελευταία μάλιστα αποτελεί μία από τις πέντε παραμέτρους που θα πρέπει να μετρώνται με τη δοκιμή «καύσης μεμονωμένου αντικειμένου». Επιπλέον, το διεθνές πρότυπο ISO 9705 διατηρήθηκε ως υπόθεση αναφοράς για το όλο σύστημα ταξινόμησης.

Η Επιτροπή θεωρεί ότι το ευρωπαϊκό σύστημα ταξινόμησης, που βασίζεται στα ευρωπαϊκά πρότυπα τα οποία περιγράφουν τις έξι μεθόδους δοκιμής, θα καλύψει όλα τα απαραίτητα στοιχεία κινδύνου από το πυρ και θα εξασφαλίσει επαρκή διάκριση μεταξύ των κατασκευαστικών προϊόντων. Το σύστημα σέβεται επίσης το δικαίωμα των κρατών μελών να ρυθμίζουν κανονιστικά την οικοδομική ασφάλεια σύμφωνα με τις επιμέρους παραδόσεις τους και να καθορίζουν τα κατάλληλα επίπεδα ασφαλείας για τους πολίτες τους.